Fleiri smit greindust í Færeyjum á sunnudaginn en áður höfðu greinst á einum degi frá því faraldurinn hófst. Yfirvöld ætla að bregðast við með þriðja bólusetningarskammtinum.
Smitum fór að fjölga hratt í Færeyjum um miðja síðustu viku, en fram að því höfðu aðeins um þrjátíu greinst á dag þegar mest var í fyrra og í ár. Frá miðvikudegi til laugardags greindust 265 smit og faraldurinn því að rjúka upp. 99 greindust á sunnudag og hafa smit á einum degi aldrei verið fleiri. Nú eru 379 með virkt smit og hátt í 500 í sóttkví. Svipaðar takmarkanir eru í Færeyjum og hér, ekki grímuskylda og fólk hvatt til að halda fjarlægð og huga sérstaklega að sóttvörnum. Engar takmarkanir eru á íþróttaleikjum en vel á annað hundrað eru nú í sóttkví eftir leik Stjörnunnar og Neistans í KÍ-höllinni í Klakksvík í gær. Smit hafa greinst bæði meðal áhorfenda og leikmanna og öllu íþróttastarfi í höllinni í vikunni verið aflýst. Hið sama á við fleiri fjölmenna viðburði og viðbúið að smitum fjölgi hratt næstu daga. Lars Fodgaard Møller landlæknir Færeyja segir að fjölga hafi þurft í starfsliði við raðgreiningu smita í landinu. Hann telur ekki ólíklegt að smitum eigi eftir að fjölga enn frekar á næstunni og hvetur almenning til að halda sig eins mikið til hlés og unnt er. Þó verður ekki sett á útgöngubann í eyjunum eða hert mjög á reglum. Møller kveðst óttast að álag á heilbrigðiskerfið aukist en tveir eru nú á sjúkrahúsi með Covid-19. Yfirvöld stefna að því að herða á bólusetningum til að bregðast við þessari miklu fjölgun. Kaj Leo Holm Johannesen, ráðherra heilbrigðismála, segir að nú sé stefnt að því að Færeyingar fái sem fyrst þriðja bólusetningarskammtinn gegn kórónuveirunni.
Kórónuveirufaraldurinn fer mikinn í Færeyjum en 99 greindust smitaðir þar í fyrradag, fleiri en nokkru sinni frá því faraldurinn hófst. Ekki er stefnt að því að herða mjög á takmörkunum. 